વાચકમિત્રો, ‘મેમુ’ની મુસાફરીનો અનુભવ તમને લખી વંચાવવા માટે તો હું યાત્રાભર જાગતી રહી. બાકી વહેલી સવારની ટ્રેન પકડવા માટે મારે વહેલાથીયે વહેલા જાગવું પડતું’તું. શું મને નીંદર નહીં આવતી હોય ? પણ વાચકમિત્રો, તમે જ સ્નેહ (તેલ) પૂરીને મારી કલમ (દીવેટ)ને જલતી, સૉરી ચાલતી રાખી છે. એનું ઋણ ચૂકવવા ‘મેમુ’માં મેં જે જોયું એ જોવા તમારે ભાડું ન ખર્ચવું પડે અને તમને પણ ‘બચત એ જ આવક’નો લાભ મળે એ હેતુથી હું આજે ‘સંજય’ બની તમારી સમક્ષ યુદ્ધનો, સૉરી યાત્રાનો અહેવાલ રજૂ કરું છું. મેં મારી જાતને સંજય કીધી. મગર ઈસ બાતસે યૂં ન સમજ લેના, કિ મૈં તુમકો ધૃતરાષ્ટ્ર માનતી હૂં….!